Investigazzjoni formali mill-Gvern Ingliż dwar ‘leak’ ta’ informazzjoni assoċjata mal-kumpanija Ċiniża Huawei kapaċi tilħaq il-livell ta’ waħda kriminali. Il-Huawei hi waħda mill-akbar entitajiet fil-qasam tat-teknoloġija għall-komunikazzjoni. U skont ir-rapporti, is-Segretarju tal-Kabinett, Sir Mark Sedwill, fl-aħħar sigħat, insista li l-Ministri li attendew għal taħditiet sigrieti dwar jekk jippermettux biex il-kumpanija tinvolvi ruħha fin-network tal-komunikazzjonijiet 5G fir-Renju Unit ‘jammettu jew jiċħdu’ jekk kenux wara l- leak . Dan fost l-indikazzjonijiet li l-inkjesta kapaċi, ‘il quddiem, tinbidel f’waħda kriminali bl-involviment tal-pulizija. Li kieku dan kellu jsir, il-pulizija jkollhom il-poter biex jinterrogaw persuni suspettati li, ‘il quddiem, kapaċi jkunu faċċjati b’dak li jistgħu jiżvelaw waqt proċess tal-qorti potenzjali. Dan ukoll meta l-pulizija, f’din is-sitwazzjoni, kapaċi jressqu akkużi taħt l-Official Secrets Act tar-Renju Unit. Id-deċiżjoni jekk persuna jew persuni jiffaċċjawx proċess taħt din il-leġislazzjoni tiddependi mill-Avukat Ġenerali. Intant, kulmin jinstab ħati dwar iċ-ċirkolazzjoni ta’ informazzjoni mingħajr awtorità kapaċi jeħel sentejn ħabs jew multa ‘mingħajr limitu’ – u meta hemm ukoll il-possibbiltà li jeħel iż-żewġ pieni f’daqqa. Il-Pulizija Metropolitana, intant, la kkonfermat u lanqas ma ċaħdet li ntalbet investigazzjoni inkella li ‘tista’ għaddejja xi inkjesta fil-preżent’. Il- leak tad-diskussjonijiet mill-Kunsill tas-Sigurtà Nazzjonali ( fejn il-Ministri Britanniċi jkunu aġġornati dwar diversi sitwazzjonijiet mill-aġenziji tas-servizzi sigrieti) qanqal reazzjoni immedjata min-naħa tal-Gvern. Dan fost tħassib li l- leak jaffettwa ħażin l-iskambu tal-informazzjoni bejn ir-Renju Unit u l-alleati. Is-Segretarju tad-Difiża Gavin Williamson u s-Segretarju għall-Affarijiet Barranin, Jeremy Hunt, ċaħdu, pubblikament, li kienu responsabbli għal- leak . Dan waqt li s-Segretarju għall-Intern, Sajid Javid qal li mhux aċċettabbli li ministru ‘jaqsam informazzjoni ma’ ħaddieħor meta din ma tistax toħroġ fil-pubbliku. Intant, is-Segretarju għall-Kummerċ Internazzjonali, Liam Fox u s-Segretarju għall-Iżvilupp Internazzjonali, Penny Mordaunt, ukoll ċaħdu li setgħu ‘qasmu xi informazzjoni sensittiva’. Fil-laqgħa tal-Kunsill tas-Sigurtà Nazzjonali kien deċiż li l-Huawei tingħata aċċess bla limitu biex tibni infrastruttura ‘non-core’ ( bħall-antennas) għall-komunikazzjonijiet 5G, iżda l-kumpanija Ċiniża mhix se jkollha sehem fl-aktar aspetti sensittivi tan-network. Membri oħra tal-grupp Five Eyes (għall-iskambju ta’ informazzjoni sensittiva u li jinkludi l-Istati Uniti, il-Kanada, l-Awstralja u New Zealand) ukoll esprimew tħassib. Dan meta l-Istati Uniti u l-Awstralja qed jipprojbixxu lill-Huawei milli tipprovdi elementi ewlenin għall-infrastrutturi tagħhom, bi New Zealand u l-Kanada għadhom jikkunsidraw jekk jagħtux il-permess. Filwaqt li l-Huawei qed tiċħad li għandha r-rabtiet mal-Gvern Ċiniż, il-kritiċi jgħidu li l-ebda kumpanija Ċiniża ma tista’ tkun tassew indipendenti meta għandha obbligu legali li tikkoopera mal-aġenziji sigrieti ta’ pajjiżha.